Næste år flyttes arrangementet til det østjyske.

Da det sidste slag blevet slået 10. juli i år til Made In Himmerland, var det sidste gang - for nu - at det store event ville blive afholdt i Nordjylland. Næste år flyttes arrangementet nemlig til det østjyske. Helt præcis bliver det Lübker Golf Resort på Djursland, der i 2024 skal lægge græs til DP World Tour-golf i Danmark. Turneringen afvikles fra 22. til 25. august og kommer til at bære navnet Danish Golf Championship. - Strategien og ambitionen med Danish Golf Championship er, at turneringen skal rundt i landet, og vi har en god plan for, hvad der skal ske frem til og med 2029. Det vil vi fortælle mere om senere på året, men lige nu koncentrerer vi os om at få lavet et fantastisk event i 2024 på Lübker Golf Resort, udtaler Flemming Astrup, der er promoter for Danish Golf Championship. Lübker Golf Resort har tidligere lagt græs til både Challenge Tour, ECCO Tour og European Tour Q-School med Flemming Astrup og GolfPromote som arrangør, og sådan vil det også være, når Danish Golf Championship afvikles for første gang i 2024.